Sturla gerir ekki athugasemd við ákvörðun stjórnar Síminn sendi frá sér yfirlýsingu í gær vegna skýrslu Ríkisendurskoðunar til fyrirtækisins um mál tengd fyrrverandi forstjóra fyrirtækisins . Málið var rætt á Alþingi í gær , þar sem Sturla tók skýrt af skarið með að hann gerði ekki athugasemd við þá ákvörðun stjórnar Símans að meta það mikilvægara fyrir fyrirtækið að birta ekki skýrsluna . Í umræðunni á Alþingi sagði Sturla m.a. : „ … stjórn Símans fer með þetta mál og það er í hennar höndum og ég treysti henni til þess að fara með það . Hún hefur ekkert að fela . “ Yfirlýsing stjórnar Símans fer hér á eftir . Yfirlýsing frá stjórn Landssíma Íslands hf . Í umræðunni undanfarið hefur verð gerð tortryggileg sú ákvörðun stjórnar Símans að birta ekki erindi frá endurskoðanda félagsins , Ríkisendurskoðun , sem barst stjórninni sl. sumar . Erindið , sem er um 3 bls. , fjallar um fjárhagsleg málefni fyrrverandi forstjóra Símans . Annað erindi frá endurskoðanda , sem er 1 bls. , fjallar um sama efni , milli Símans og fyrrverandi stjórnarformanns Símans . Í erindum Ríkisendurskoðunar kemur fram að skýringar á þeim atriðum sem skoðuð voru , hafi með einni undantekningu , verið fullnægjandi og að ekki sé ástæða til að aðhafast frekar vegna þeirra . Vóg þar þyngst að í starfslokasamningi milli Símans og Þórarins V. Þórarinssonar , var ákvæði um fullnaðaruppgjör . Stjórnin er jafnframt sammála um að erindi endurskoðanda félagsins , Ríkisendurskoðunar , bréfaskriftir og skýringar vegna einstakra þátta rannsóknarinnar verði meðhöndluð eins og önnur vinnugögn sem lúta að stjórnun hlutfélagsins . Hvorki Símanum né öðrum hlutafélögum er skylt að birta skýrslur og álitsgerðir endurskoðenda sinna opinberlega . Endurskoðendur fyrirtækja vinna árlega margháttaðar álitsgerðir fyrir stjórnendur félaga , slík gögn eru vinnugögn stjórnar og eru eðli málsins samkvæmt ekki birt . Flestir munu sammála um að mikilvægt sé að umfjöllun um eldri ágreininingsmál úr tíð fyrrverandi stjórnar og fyrrverandi forstjóra ljúki sem allra fyrst . Frá upphafi hefur verið ljóst að ný stjórn og forstjóri Símans gengu til liðs við félagið og tókust á herðar ábyrgð á rekstri þess á grundvelli hlutafélagalaga . Ákvörðun um að birta ekki álitsgerð Ríkisendurskoðunar er í anda þeirra laga og þeirra vinnubragða sem viðhöfð eru í íslensku viðskiptalífi , auk þess sem stjórn Símans er sannfærð um að þannig sé framtíðarhagsmuna félagsins best gætt . Reykjavík 4. nóvember 2002 Stjórn Landssíma Íslands hf .